《钴鉧》
宋代·沈辽

余读子厚书，始闻钴鉧潭。榜舟西江下，振步愚溪南。

高下凌山阿，松篁蔽秋岚。土人识其地，古木森楩楠。

水深日波澜，此理亦易探。古木为钴鉧，土音正相参。

所记或不然，信书殊未甘。此公废已久，山水穷年耽。

造化毫楮间，浮实微相锬。幽心有默识，西归助清谈。

作者简介：沈辽(1032—1085)，字睿达，宋钱塘(今余杭)人。沈遘的弟弟，《梦溪笔谈》作者沈括的同族兄弟。自幼嗜读《左传》、《汉书》，曾巩、苏轼、黄庭坚常与之唱和，王安石、曾布皆习其笔法。本无意于功名，王安石曾有“风流谢安石，潇洒陶渊明”之称。后由三司使吴充举荐，负责监内藏库。